SKRIFTLIG FORESPØRGSEL E-0808/01

af Antonios Trakatellis (PPE-DE) til Kommissionen

(19. marts 2001)

Om: Gennemførelse af det nationale ejendomsregister under den tredje fællesskabsstøtteramme

På grundlag af offentliggørelser fra den græske presse vil ejerne af fast ejendom i Grækenland blive pålagt omkostningerne ved gennemførelsen af programmet med det nationale ejendomsregister, som samlet ligger på 850 mia. drakmer, fordi der er rygter om, at Den Europæiske Union har indstillet finansieringen af ejendomsregistret fra den tredje fællesskabsstøtteramme på grund af afvigelser i programmet for perioden 1996-2000. Ifølge en erklæring fra EU's generaldirektør for regionalpolitik vil de ansvarlige tjenestegrene foretage en yderligere undersøgelse af spørgsmålet som led i proceduren indeholdt i artikel 1 og 2 i forordning (EF) 2064/97(1), hvilket betyder, at det ansvarlige udvalg kan foretage en nedskæring, udsættelse eller annullering af finansieringen, hvis det konstateres, at programmet under den anden fællesskabsstøtteramme for et nationalt ejendomsregister ikke er blevet gennemført på passende vis af en medlemsstat, der ikke i forvejen havde anmodet Kommissionen om en udtalelse om eventuelle ændringer, som medlemsstaten har foretaget.

Hvilke afvigelser er der tale om, hvad angår det græske ejendomsregister, og hvor store beløb er der tale om? Agter Kommissionen på grundlag af de oplysninger, som den råder over, definitivt at standse finansieringen? Hvorvidt har Grækenland overholdt direktiv 92/50/EØF(2), som vedrører offentlige kontrakter, og hvad skal de ansvarlige græske myndigheder gøre for at undgå, at udsættelsen af programmet bliver definitiv, og projektet kan fortsætte på reglementeret vis med finansiering fra den tredje fællesskabsstøtteramme?

(1) EFT L 290 af 23.10.1997, s. 1.

(2) EFT L 209 af 24.7.1992, s. 1.

Svar afgivet på Kommissionens vegne af Michel Barnier

(8. maj 2001)

Projektet vedrørende det nationale ejendomsregister indgik i det operationelle miljøprogram i EU-støtterammen for Grækenland for programmeringsperioden 1994-1999. Det samlede budget er på 138,9 mio., heraf 75 % i støtte fra Den Europæiske Fond for Regionaludvikling. I tråd med det pågældende operationelle program forventedes der inden udgangen af 2001 oprettet et ejendomsregister dækkende et areal på 28 223 km2.

Af de seneste kontakter med den instans, der gennemfører projektet, fremgår det, at det igangværende arbejde kun dækker 8 000 km2, og at over 80 % af det budget, der er afsat til projektet i det operationelle program, allerede er opbrugt. Kommissionen har derfor fundet det nødvendigt at bede om en forklaring og om yderligere oplysninger, så den kan få undersøgt sagen til bunds. Først efter en sådan undersøgelse kan der eventuelt blive tale om at inddrage eller nedsætte støtten. I samme forbindelse vil det blive undersøgt, om en eventuel fortsat finansiering af dette projekt som led i EU-støtterammen for den nuværende programmeringsperiode 2000-2006 kommer på tale.

Kommissionen har også modtaget klager, ifølge hvilke det rejses tvivl om, hvorvidt visse aspekter i udbudsproceduren i forbindelse med anden fase af undersøgelserne er forenelige med reglerne i Rådets direktiv 92/50/CEE af 18. juni 1992 om samordning af fremgangsmåderne ved indgåelse af offentlige tjenesteydelsesaftaler. For øjeblikket er man ved at gennemgå en brevveksling herom mellem Kommissionen og de græske myndigheder.

Hvis det ærede medlem ønsker yderligere oplysninger om dette projekt, henviser Kommissionen medlemmet til svar på mundtlig forespørgsel H-0224/01 fra K. Hatzidakis(1) og H-0307/01 fra E. Korakas(2) og svar på skriftlig forespørgsel E-0832/01 fra S. Xarchakos(3).

(1) Skriftligt svar på plenarmødet i marts 2001.

(2) Skriftligt svar på plenarmødet i april 2001.

(3) EFT C 261 E af 18.9.2001.